***Comunicat de presă***

***20 mai 2025***

**ICR invită tinerii muzicieni să se înscrie la programul intensiv de dezvoltare profesională #ADMUSICAM**

Institutul Cultural Român anunță cea de-a opta ediție a programului **#ADMUSICAM**, care se va desfășura în perioada **23 iunie – 6 iulie 2025**, la Centrul Cultural Palatele Brâncovenești de la Mogoșoaia. **#ADMUSICAM** 2025 oferă muzicienilor cu vârste între 16 și 25 de ani două săptămâni de instruire pentru dezvoltarea competențelor personale și profesionale.

În cadrul sesiunii de pregătire, tinerii muzicieni selectați vor avea ocazia să participe la sesiuni de **consiliere vocațională**, ateliere de **prezență scenică** și **expresie corporală**, **Alexander Technique**, **social media skills** și personal branding. De asemenea vor avea șansa să lucreze cu **dr. Peter Stark**, directorul de repetiții al EUYO (Orchestra de Tineret a Uniunii Europene), care va susține un workshop de pregătire pentru audiții și tehnici orchestrale. Peter Stark este, de asemenea, conductor-in-residence pentru Orchestra Națională de Tineret a Marii Britanii și dirijează diverse orchestre, de la Orchestra de Tineret Hertfordshire County (dirijor principal din 1994) la Orchestra Tineretului New South Wales din Australia. În 2008 a fost numit de BBC consultant pentru emisiunea TV Maestro, precum și pentru repertoriu.

Muzicienii participanți vor susține și **două concerte de muzică de cameră** în ansambluri formate pe parcursul celor două săptămâni, iar la final va avea loc **un concert public** sub bagheta **dr. Peter Stark**. În program: **Joseph Haydn** - Simfonia nr. 99 în Mi bemol major și **Serghei Prokofiev** - Simfonia nr. 1 în Re major *Clasica*, Op. 25.

Pentru a putea participa la program, candidații trebuie să aibă **studii muzicale** (finalizate sau în curs), **vârsta între 16 și 25 ani** și să cunoască limba engleză. Un muzician poate participa la maximum două ediții. De asemenea, muzicienii înscriși într-o ediție anterioară și care nu au finalizat-o fără să ofere motive obiective nu se mai pot înscrie.

Muzicienii selectați din afara Bucureștiului au posibilitatea de a se caza gratuit la Palatele Brâncovenești și trebuie să sosească la Mogoșoaia luni, 23 iunie 2025, iar data de plecare va fi luni, 7 iulie 2025. Cursurile sunt gratuite, însă participanții selectați vor suporta costul transportului până la Mogoșoaia și retur.

Pentru ediția din acest an sunt disponibile **30 locuri** cu următoarea distribuție:

· Flaut – 2 locuri

· Oboi – 2 locuri

· Clarinet – 2 locuri

· Fagot – 2 locuri

· Corn – 2 locuri

· Trompetă – 2 locuri

· Timpani – 1 loc

· Vioară – 8 locuri

· Violă – 4 locuri

· Violoncel – 2 locuri

· Contrabas – 2 loc

· Dirijat – 1 loc

Înscrierile pentru ediția din acest an a programului #ADMUSICAM se deschid **vineri, 23 mai** **2025**, **ora 12.00**, prin completarea formularului online disponibil la adresa: <https://forms.gle/jBysxhA3Qrw2Qyoh6>.

Termenul-limită pentru înscriere este **1 iunie 2025**. Cele 30 de locuri disponibile vor fi completate în ordinea înscrierii, în funcție de instrumentul/specializarea selectat(ă). **Atenție** - ace(a)sta trebuie să corespundă cu cel/cea a studiilor.

Persoană de contact pentru informații suplimentare: Irina Iacob, Coordonator Program, [irina.iacob@icr.ro](mailto:irina.iacob@icr.ro), 031 71 00 671.

Proiect realizat în parteneriat cu Centrul Cultural Palatele Brâncovenești Mogoșoaia, cu sprijinul AQUA Carpatica

**Contact:**

Serviciul Promovare și Comunicare

[biroul.presa@icr.ro](mailto:biroul.presa@icr.ro); 031 71 00 622